Document ID: 31999D0018

KOMISSION PÄÄTÖS,
tehty 22 päivänä joulukuuta 1998,
yhteisön täydentävästä taloudellisesta tuesta klassisen sikaruton hävittämiseksi Alankomaista (tiedoksiannettu numerolla K(1998) 4359) (Ainoastaan hollanninkielinen teksti on todistusvoimainen) (1999/18/EY)
EUROOPAN YHTEISÖJEN KOMISSIO, joka
ottaa huomioon Euroopan yhteisön perustamissopimuksen,
ottaa huomioon tietyistä eläinlääkintäalan kustannuksista 26 päivänä kesäkuuta 1990 tehdyn neuvoston päätöksen 90/424/ETY (1), sellaisena kuin se on viimeksi muutettuna päätöksellä 94/370/EY (2), ja erityisesti sen 3 artiklan 3 kohdan,
sekä katsoo, että
klassisen sikaruton tautipesäkkeitä on esiintynyt Alankomaissa vuonna 1997; tämän taudin ilmeneminen aiheuttaa vakavan vaaran yhteisön sikakarjalle; edistääkseen taudin mahdollisimman nopeaa hävittämistä yhteisö voi osallistua jäsenvaltiolle aiheutuvien menojen rahoitukseen,
komissio on tehnyt päätöksen 98/25/EY yhteisön taloudellisesta tuesta klassisen sikaruton hävittämiseksi Alankomaista (3), kyseisen päätöksen mukaan 195:tä ensimmäistä tautipesäkettä koskeva ensimmäinen ennakko voidaan maksaa,
komissio tarkastelee vieläkin kaikkia kyseisiä tapauksia varmistaakseen, että toisaalta yhteisön eläinlääkintäalan kaikkia sääntöjä on noudatettu ja että yhteisön rahallisen tuen kaikki edellytykset on täytetty,
myös Alankomaiden viranomaiset tarkastelevat uudelleen komissiolle tekemiään ilmoituksia varmistaakseen, ovatko päätöksessä 90/424/ETY vahvistetut edellytykset täyttyneet erityisesti komission yksiköiden tässä vaiheessa esittämien huomautusten osalta,
toisesta rahoitusosuudesta päätetään Alankomaiden viranomaisten komissiolle ilmoittamien todettujen seikkojen perusteella, sanotun kuitenkaan rajoittamatta rahoitusosuuden kokonaismäärästä ja mahdollisista vähennyksistä tehtävän lopullisen päätöksen soveltamista,
Alankomaat esitti 22 päivänä kesäkuuta 1998 korvauspyynnön kaikista sen alueella vuonna 1997 aiheutuneista menoista; kaikkia tukikelpoisia menoja ei ole mahdollista kattaa kuluvan varainhoitovuoden talousarviosta; tässä vaiheessa voidaan osallistua vain 196-360 pesäkkeestä aiheutuvien menojen rahoitukseen,
myöhempien tautipesäkkeiden menoihin voi saada rahoitusta myöhemmin edellä mainitun tarkistuksen tuloksista riippuen, ja
tässä päätöksessä säädetyt toimenpiteet ovat pysyvän eläinlääkintäkomitean lausunnon mukaiset,
ON TEHNYT TÄMÄN PÄÄTÖKSEN:
1 artikla
Alankomaille voidaan myöntää yhteisön rahallista tukea 43,4 miljoonan ecun lisäosuus korvauksena tartunnan saaneiden tilojen omistajille tai sellaisten tilojen omistajille, joilla on ollut yhteys Alankomaiden alueella vuonna 1997 ilmaantuneisiin 196.-360. klassisen sikaruton tautipesäkkeeseen, sanotun kuitenkaan rajoittamatta rahoitustuen kokonaismäärästä ja mahdollisesti tarvittavista korjauksista tehtävän lopullisen päätöksen soveltamista.
2 artikla
Kun tämä päätös on hyväksytty, Alankomaille maksetaan 13 miljoonaa ecua. Loput tuesta maksetaan, kun määrärahat ovat käytettävissä.
3 artikla
1. Komissio voi yhteistyössä toimivaltaisten kansallisten viranomaisten kanssa tehdä paikalla toimenpiteiden soveltamista ja aiheutuneita menoja koskevia tarkastuksia.
Komissio ilmoittaa toteutettujen tarkastusten tuloksista jäsenvaltioille.
2. Neuvoston asetuksen (ETY) N:o 729/70 (4) 8 ja 9 artiklaa sovelletaan soveltuvin osin.
4 artikla
Tämä päätös on osoitettu Alankomaiden kuningaskunnalle.
Tehty Brysselissä 22 päivänä joulukuuta 1998.

Labels: 0
18
5
6